b'\n_START_ARTICLE_\nGrad Gori\xc4\x8dane\n_START_SECTION_\nZgodovina\n_START_PARAGRAPH_\nGrad naj bi bil po nekaterih posrednih virih zgrajen okoli leta 928. Gradoslovec I. Stopar pa njegov nastanek postavlja v 12. stoletje. V listini iz leta 928 je omenjen plemi\xc4\x8d Pribislav (Pribizlaus), ki je prejel od cesarja Otona III. nekaj posestev pri Medvodah. \xc5\xa0lo naj bi za posestvo Gori\xc4\x8de. Prve listine o obstoju gradu so iz leta 1178, ko ga je Ulrik podaril Sti\xc5\xa1kemu samostanu. Kot grad Gori\xc4\x8dane (Castrum Gortschach) je omenjen v listinah iz leta 1256, kot grad Gori\xc4\x8de (Castrum Gorizach) pa leta 1261. Valvazor navaja, da je imel grad v lasti\xc2\xa0\xc2\xbbUlitzamannus von Gortschach\xc2\xab, vendar so bili vitezi Gori\xc4\x8danski le ministeriali Spanheimskih grofov. Po tem so grad imeli v lasti Grofje Strm\xc5\xa1ki (tudi grofje Sternbergi) in od 2. polovice 14. stoletja Ortenbur\xc5\xbeani. Po izumrtju Ortenbur\xc5\xbeanov so leta 1418 grad podedovali Celjski grofje. Po izumrtju slednjih leta 1456 pa so grad in gospo\xc5\xa1\xc4\x8dino pridobili Habsbur\xc5\xbeani._NEWLINE_Habsbur\xc5\xa1ki cesar Friderik III. je decembra 1461 ustanovil ljubljansko \xc5\xa1kofijo in ji hkrati prepustil tudi grad Gori\xc4\x8dane. Grad je mo\xc4\x8dno razmajal potres leta 1511, nato pa ga je leta 1613 opusto\xc5\xa1il po\xc5\xbear, ki ga je zanetila strela. Ljubljanski \xc5\xa1kof Toma\xc5\xbe Hren ga v dobi reformacije ni dal ve\xc4\x8d obnavljati in je ostal v razvalinah. Razvaline starega gradu je \xc5\xa1kof Oton grof Puchheim (1641-1664) uporabil pri gradnji nove gra\xc5\xa1\xc4\x8dine v bli\xc5\xbeini.'